Geliefde Hilda verlaat ‘7de Laan’Annelisa het in Februarie haar 70ste verjaardag op die stel van 7de Laan gevier. Kykers van die gewilde SABC 2-sepie 7de Laan sal einde September vaarwel moet roep aan een van dié sepie se geliefste karakters, Hilda van Zyl, vertolk deur die gesoute aktrise Annelisa Weiland. Weiland, wat al vir 19 jaar in dié rol in sitkamers landwyd op die kassie kuier, het besluit om dié sepie te verlaat. Die kykNET-sepie, Suidooster, het intussen aangekondig dat Weiland in November by dié span sal aansluit. “Hilda is reeds sedert 2000 ŉ deel van my lewe en dit was ŉ voorreg om deel te wees van die ondersteunende omgewing wat die Laan my gebied het,” het Weiland luidens ŉ mediaverklaring deur 7de Laan gesê. Hilda, ŉ liefdevolle maar naïewe, middeljarige vrou is eers aan kykers bekendgestel as ŉ ontvangsdame en het sedertdien vele betrekkings in die Laan gehad, insluitend ŉ kassiere in die sportwinkel T & T, ŉ kelnerin en ŉ sjef. “Dit was ŉ voorreg om die lawwe klein Hilda met haar aaklige kleresmaak, die onvermydelike serpies en die aaklige kookvernuf te vertolk. Ek het dit ook geniet om die meer ernstige en gesofistikeerde kant van Hilda te ontdek en ek is bevoorreg dat ek met baie interessante karakters kon saamwerk oor die jare,” het Weiland bygevoeg. Weiland is eersdaags in die nuwe kykNET-komediereeks, Lui maar op, Belinda, te sien in die rol van die militaristiese en konserwatiewe bakster Annetjie Nel. Hilda het bekend geraak in die Laan vir haar avontuurlustige kookvernuf en veral haar uitspattige troukoeke. Sy was ook aan kykers bekend vir die “dans van die sewe serpies” wat sy vir haar voormalige man, Oubaas van Zyl, vertolk deur Pierre van Pletzen, by spesiale geleenthede uitgevoer het. Haar verhouding met Oubaas was een van die bepalende oomblikke in Hilda se lewe en hoewel dié huwelik later op die rotse beland het, bly dit een van Hilda se hoogtepunte. “Ongelukkig is dit tyd om vir Hilda totsiens te sê en nuwe uitdagings, geleenthede en horisonne te ontdek in die Kaap, waar ek gebore en getoë is,” het Weiland gesê. Suidooster is in die Kaap gesetel. Weiland sal ook eersdaags in die nuwe kykNET-komediereeks, Lui maar op, Belinda, te sien wees saam met veteraan-akteurs soos Brümilda van Rensburg, Eric Nobbs en Duncan Johnson. Weiland vertolk die rol van die militaristiese en konserwatiewe bakster Annetjie Nel, wat haarself meer bemoei met haar kollegas by die hoekwinkeltjie waar sy werksaam is se sake as met die koek van die dag. “Annelisa bly een van die talentvolste mense met wie ek al saamgewerk het,” het Thandi Ramathesele, uitvoerende vervaardiger van 7de Laan, gesê. “Ek was mal daaroor om saam met haar te werk en is nog altyd beïndruk deur haar unieke talent en konsekwentheid.” Weiland sal tot einde September nog te sien wees as Hilda van Zyl.